b'\n_START_ARTICLE_\nU-2-v\xc3\xa4likohtaus\n_START_SECTION_\nTausta\n_START_PARAGRAPH_\nPowers oli aiemmin v\xc3\xa4rv\xc3\xa4ytynyt Yhdysvaltain armeijaan ja sielt\xc3\xa4 edelleen ilmavoimiin, sill\xc3\xa4 lent\xc3\xa4minen oli aina kiinnostanut h\xc3\xa4nt\xc3\xa4. Powers sai luutnantin arvon vuonna 1954. Gary Powers oli toiminut F-84F-h\xc3\xa4vitt\xc3\xa4j\xc3\xa4lent\xc3\xa4j\xc3\xa4n\xc3\xa4 Turnerin lentotukikohdassa Georgiassa, kunnes CIA v\xc3\xa4rv\xc3\xa4si h\xc3\xa4net tiedustelulent\xc3\xa4j\xc3\xa4ksi Pakistaniin vuonna 1956. Pakistanista Powersin tarkoitus oli suorittaa tiedustelulentoja Neuvostoliiton ilmatilaan uudentyyppisell\xc3\xa4 U-2-tiedustelulentokoneella, joka lensi korkeammalla ja pidemm\xc3\xa4lle kuin aikaisemmat U-2-koneet. Powers ja t\xc3\xa4m\xc3\xa4n vaimo Barbara Brown muuttivat Turkkiin, jotta pariskunta voisi asua mahdollisimman l\xc3\xa4hell\xc3\xa4 toisiaan ja Powersin ty\xc3\xb6paikkaa.\n_START_SECTION_\nU-2-tiedustelulento Neuvostoliittoon\n_START_PARAGRAPH_\nVarhain 1. toukokuuta vuonna 1960 Peshawarissa, Pakistanissa sijaitsevassa sotilastukikohdassa nousi Yhdysvaltain Keskustiedustelupalvelu CIA:n Lockheed U-2-tiedustelukone lennolle Neuvostoliiton ylle. Koneen lent\xc3\xa4j\xc3\xa4n\xc3\xa4 toimi luutnantti Gary Powers, joka oli aiemminkin lent\xc3\xa4nyt CIA:n vakoilulentoja Neuvostoliiton ilmatilaan.\n_START_SECTION_\nVakoilulento halki Neuvostoliiton\n_START_PARAGRAPH_\nLennon koodinimi oli Grand Slam. Tarkoitus oli lent\xc3\xa4\xc3\xa4 Afganistanin ja Hinduku\xc5\xa1in vuoriston yli Neuvostoliiton ilmatilaan, valokuvata kohteet ja laskeutua lopuksi Bod\xc3\xb8h\xc3\xb6n Norjaan. Kohteina olivat Baikonur-Tjuratamin avaruuskeskus, ohjuskoealue Kystyniss\xc3\xa4, ydinkoelaitos Sverdlovskissa, ohjusasema Plesetskiss\xc3\xa4 ja Murmansk, jonka p\xc3\xa4\xc3\xa4lt\xc3\xa4 kaarrettaisiin Suomen ja Ruotsin ilmatilan l\xc3\xa4pi Bod\xc3\xb8n kent\xc3\xa4lle Pohjois-Norjaan. Varalaskukent\xc3\xa4ksi oli merkitty muun muassa Sodankyl\xc3\xa4. Lento oli ensimm\xc3\xa4inen U-2-lento Neuvostoliiton halki. Lentomatkan pituus oli 6\xc2\xa0000\xc2\xa0kilometri\xc3\xa4, josta 4\xc2\xa0600\xc2\xa0kilometri\xc3\xa4 lennett\xc3\xa4isiin Neuvostoliiton ilmatilassa. Koko operaation kestoksi oli laskettu noin yhdeks\xc3\xa4n tuntia._NEWLINE_Lennon aikana Powersilla oli vaikeuksia koneen kanssa, sill\xc3\xa4 T\xc5\xa1eljabinskin alueen yl\xc3\xa4puolella automaattiohjaus lakkoili. U-2:ta oli vaikeaa lent\xc3\xa4\xc3\xa4 k\xc3\xa4sivaraisesti, sill\xc3\xa4 koneen keula piti pit\xc3\xa4\xc3\xa4 m\xc3\xa4\xc3\xa4r\xc3\xa4tyss\xc3\xa4 kulmassa yl\xc3\xb6sp\xc3\xa4in ja nopeus hyvin pienen haarukan sis\xc3\xa4ll\xc3\xa4. Lentoa oli kuitenkin kulunut jo useampi tunti, ja takana n\xc3\xa4kyi ukkosrintama, joten Powers p\xc3\xa4\xc3\xa4tti jatkaa kohti Norjaa._NEWLINE_Neuvostoliiton ilmapuolustuksen tutkat havaitsivat koneen jo ennen kuin se oli ehtinyt maan ilmatilaan. Moskovassa politbyroo h\xc3\xa4lytettiin koolle ja koko Neuvostoliiton ilmatila suljettiin. U-2:n per\xc3\xa4\xc3\xa4n l\xc3\xa4hetettiin h\xc3\xa4vitt\xc3\xa4j\xc3\xa4t.\n_START_SECTION_\nU-2 ammutaan alas\n_START_PARAGRAPH_\nSverdlovskin alueen yl\xc3\xa4puolella U-2:n ohjaamossa istuva Powers lensi konetta manuaalisesti, teki muistiinpanoja ja otti valokuvia alueesta. Konetta kohti laukaistiin useita ohjuksia ja sit\xc3\xa4 koettivat pudottaa useat neuvostoh\xc3\xa4vitt\xc3\xa4j\xc3\xa4t. Yksi maasta ammutuista S-75 Dvina\xc2\xa0-ohjuksista r\xc3\xa4j\xc3\xa4hti l\xc3\xa4hell\xc3\xa4 U-2:ta sen vasemmalla puolella vaurioittaen konetta. U-2 vajosi hallitsemattomaan kierteeseen maata kohti, ja ohjaamon paineistus katosi. Powers sai laukaistua painepukunsa varahappis\xc3\xa4ili\xc3\xb6n. Koneen istuin oli siirtynyt v\xc3\xa4\xc3\xa4r\xc3\xa4\xc3\xa4n asentoon, eik\xc3\xa4 heittoistuinta voinut k\xc3\xa4ytt\xc3\xa4\xc3\xa4, joten Powers irrotti pukunsa happiletkut, avasi ohjaamon kuvun ja hypp\xc3\xa4si ulos vapaaseen pudotukseen. Powersin laskuvarjo avautui 4\xc2\xa0500 metrin korkeudella. H\xc3\xa4n laskeutui rajusti pellolle, jossa h\xc3\xa4net otettiin kiinni. Paikka oli Aramilin kaupungin l\xc3\xa4hell\xc3\xa4 oleva kolhoositila 15 kilometrin p\xc3\xa4\xc3\xa4ss\xc3\xa4 Sverdlovskista. Powers ei k\xc3\xa4ytt\xc3\xa4nyt h\xc3\xa4nelle annettua myrkkyneulaa, jolla olisi voinut surmata itsens\xc3\xa4 vangiksi joutumisen uhatessa.\n_START_SECTION_\nHru\xc5\xa1t\xc5\xa1ev sai tiedon Powersin vangitsemisesta\n_START_PARAGRAPH_\nKun Powers otettiin kiinni, Neuvostoliiton johto oli seuraamassa vappup\xc3\xa4iv\xc3\xa4n sotilasparaatia Moskovan Punaisella torilla Leninin mausoleumin korokkeella. Ilmatorjunnan komentaja S. S. Birjusov vei p\xc3\xa4\xc3\xa4sihteeri Hru\xc5\xa1t\xc5\xa1oville tiedon tapahtuneesta: \xe2\x80\x9dOlemme ampuneet alas vihollisen tiedustelukoneen. Lent\xc3\xa4j\xc3\xa4 on elossa, h\xc3\xa4net on vangittu ja viety kuulusteltavaksi\xe2\x80\x9d. Hru\xc5\xa1t\xc5\xa1ov onnitteli Birjusovia tapauksesta hiljaa ja jatkoi paraatin katselemista. Tieto Powersin alasampumisesta ei ollut viel\xc3\xa4 saavuttanut Yhdysvaltoja, sill\xc3\xa4 Bod\xc3\xb8n tukikohdassa Norjassa h\xc3\xa4nt\xc3\xa4 odotettiin yh\xc3\xa4 lennolta.\n_START_SECTION_\nPowers Lubjankan vankilassa Moskovassa\n_START_PARAGRAPH_\nSeuraavana p\xc3\xa4iv\xc3\xa4n\xc3\xa4 2. toukokuuta Powers lenn\xc3\xa4tettiin Moskovaan. H\xc3\xa4nelle selvisi KGB:n l\xc3\xb6yt\xc3\xa4neen koneen hylyst\xc3\xa4 filmirullat, jotka todistaisivat h\xc3\xa4nen olleen vakoiluteht\xc3\xa4viss\xc3\xa4. Moskovan lentokent\xc3\xa4lt\xc3\xa4 Powers vietiin KGB:n p\xc3\xa4\xc3\xa4majaan Lubjankan vankilaan, jossa h\xc3\xa4nelle tehtiin l\xc3\xa4\xc3\xa4k\xc3\xa4rintarkastus ja h\xc3\xa4net suljettiin selliin. Kuulustelut alkoivat seuraavana aamuna. Koska Powers tiesi filmien l\xc3\xb6ytyneen, h\xc3\xa4n p\xc3\xa4\xc3\xa4tti kertoa totuuden lennosta v\xc3\xa4ltt\xc3\xa4\xc3\xa4kseen kuolemantuomion. H\xc3\xa4n tosin v\xc3\xa4itti kuulustelijoille olleensa vasta ensimm\xc3\xa4isell\xc3\xa4 vakoilulennollaan, vaikkei n\xc3\xa4in ollutkaan. Kuulusteluja pidettiin p\xc3\xa4ivitt\xc3\xa4in, lukuun ottamatta yht\xc3\xa4 19\xc2\xa0p\xc3\xa4iv\xc3\xa4n j\xc3\xa4lkeen pidetty\xc3\xa4 taukoa.\n_START_SECTION_\nValkoisen talon peitetarina Powersista\n_START_PARAGRAPH_\nSeuraavana p\xc3\xa4iv\xc3\xa4n\xc3\xa4 Powersin maahansy\xc3\xb6ksyn j\xc3\xa4lkeen, 2. toukokuuta 1960, kansliap\xc3\xa4\xc3\xa4llikk\xc3\xb6 prikaatinkenraali Andrew Goodpaster asteli presidentti Dwight D. Eisenhowerin ty\xc3\xb6huoneeseen Valkoisessa talossa ja kertoi, ett\xc3\xa4 edellisen\xc3\xa4 p\xc3\xa4iv\xc3\xa4n\xc3\xa4 tiedustelulennolle Pakistanista kohti Norjaa l\xc3\xa4htenyt U-2-lentokone oli todenn\xc3\xa4k\xc3\xb6isesti kadonnut ja lent\xc3\xa4j\xc3\xa4 ilmeisesti kuollut. Tuolloin amerikkalaiset eiv\xc3\xa4t viel\xc3\xa4 tienneet, ett\xc3\xa4 Powers oli selviytynyt hengiss\xc3\xa4 ja matkalla Moskovan pahamaineisimpaan vankilaan._NEWLINE_Jotta Powersin todellista teht\xc3\xa4v\xc3\xa4\xc3\xa4 voitaisiin peitell\xc3\xa4, Goodpaster oli keksinyt peitetarinan lehdist\xc3\xb6lle, joka tulisi kuitenkin kyselem\xc3\xa4\xc3\xa4n Powersin kohtalosta. Peitetarinan mukaan Powers olisi ollut ennen katoamistaan tekem\xc3\xa4ss\xc3\xa4 ilmakeh\xc3\xa4havaintoja NASAn palkkalistalla It\xc3\xa4-Turkissa. Viimeksi h\xc3\xa4n olisi muka ilmoittanut koneen ohjaamossa olevista happivaikeuksista, ja koneen etsint\xc3\xb6j\xc3\xa4 oltaisiin parhaillaan suorittamassa Turkissa. Eisenhower hyv\xc3\xa4ksyi Goodpasterin peitetarinan, ja n\xc3\xa4in ollen Powersia ei voitaisi yhdist\xc3\xa4\xc3\xa4 mitenk\xc3\xa4\xc3\xa4n CIA:n tiedustelulentoihin. Mik\xc3\xa4li Powersin CIA-tausta olisi tullut esille juuri sill\xc3\xa4 hetkell\xc3\xa4, se olisi ollut iso kansainv\xc3\xa4linen skandaali juuri ennen Pariisin aseidenriisuntakonferenssia ja n\xc3\xa4in ollen koko neuvottelut ven\xc3\xa4l\xc3\xa4isten kanssa olisivat menneet pieleen.\n_START_SECTION_\nHru\xc5\xa1t\xc5\xa1ovin ilmoitus Powersin vangitsemisesta korkeimmalle neuvostolle\n_START_PARAGRAPH_\nNeuvostoliiton p\xc3\xa4\xc3\xa4sihteeri Nikita Hru\xc5\xa1t\xc5\xa1ov ilmoitti Neuvostoliiton korkeimmalle neuvostolle 4. toukokuuta, ett\xc3\xa4 amerikkalainen tiedustelukone U-2 oli j\xc3\xa4lleen kerran ylitt\xc3\xa4nyt Neuvostoliiton ilmatilan ja kone oli ammuttu alas. Yhdysvaltain Moskovan suurl\xc3\xa4hettil\xc3\xa4s oli pyyt\xc3\xa4nyt Neuvostoliiton ulkoministeri\xc3\xb6lt\xc3\xa4 tietoja kuitenkin kadonneesta aseistamattomasta NASAn s\xc3\xa4\xc3\xa4havaintokoneesta ja sen lent\xc3\xa4j\xc3\xa4st\xc3\xa4, sill\xc3\xa4 Yhdysvalloissa uskottiin edelleen, ett\xc3\xa4 Powers olisi pudonnut koneesta ja kuollut. Samalla kone olisi murskautunut palasiksi jossakin p\xc3\xa4in Neuvostoliiton ja Turkin rajaa. _NEWLINE_Hru\xc5\xa1t\xc5\xa1ov ilmoitti yll\xc3\xa4tyksellisesti viikon p\xc3\xa4\xc3\xa4st\xc3\xa4 7. toukokuuta Neuvostoliiton korkeimmalle neuvostolle, ett\xc3\xa4 Powers oli vangittuna Moskovassa ja ett\xc3\xa4 h\xc3\xa4n oli kertonut kuulusteluissa totuuden mill\xc3\xa4 asialla h\xc3\xa4n oli lent\xc3\xa4nyt toukokuun 2. p\xc3\xa4iv\xc3\xa4n\xc3\xa4 Neuvostoliiton ilmatilassa. Hru\xc5\xa1t\xc5\xa1ov ei kertonut kuitenkaan asiasta julkisuuteen mit\xc3\xa4\xc3\xa4n, sill\xc3\xa4 h\xc3\xa4nen tarkoituksensa olisi saada Eisenhower lankaan, kun t\xc3\xa4m\xc3\xa4 tiedustelisi Hru\xc5\xa1t\xc5\xa1ovilta Pariisin konferenssin aikana kadonneen lent\xc3\xa4j\xc3\xa4n kohtalosta.\n_START_SECTION_\nPariisin aseidenriisuntakonferenssi\n_START_PARAGRAPH_\nSamalla kun Powersia kuulusteltiin uudelleen Lubjankan vankilassa, Pariisissa alkoi huippukokous koskien aseidenriisuntaneuvotteluita. Huippukokoukseen osallistuivat nelj\xc3\xa4 suurvaltaa (Neuvostoliitto, Ranska, Britannia ja Yhdysvallat), ja kokousta is\xc3\xa4nn\xc3\xb6i Ranskan presidentti Charles de Gaulle. De Gaullen tarkoitus oli saada liennytyst\xc3\xa4 aikaiseksi id\xc3\xa4n ja l\xc3\xa4nnen v\xc3\xa4lill\xc3\xa4. Pariisin konferenssi alkoi 16. toukokuuta \xc3\x89lys\xc3\xa9e-palatsissa._NEWLINE_Tilaisuus meni heti riitelyksi Yhdysvaltain ja Neuvostoliiton v\xc3\xa4lill\xc3\xa4 koskien U-2-koneiden ylilentoja Neuvostoliiton puolelle. Hru\xc5\xa1t\xc5\xa1ov vaati Eisenhowerilta julkista anteeksipyynt\xc3\xb6\xc3\xa4 siit\xc3\xa4, ettei t\xc3\xa4m\xc3\xa4 ollut siltik\xc3\xa4\xc3\xa4n lopettanut U-2-lentoja Neuvostoliiton ilmatilaan, vaikka h\xc3\xa4n oli luvannut tehd\xc3\xa4 niin, kun Hru\xc5\xa1t\xc5\xa1ov oli vieraillut vuosi sitten Yhdysvalloissa. Britannian p\xc3\xa4\xc3\xa4ministeri Harold Macmillan ja Ranskan presidentti Charles de Gaulle huomauttivat Hru\xc5\xa1t\xc5\xa1oville, ettei vakoilu ollut mit\xc3\xa4\xc3\xa4n uutta suurvaltojen v\xc3\xa4lill\xc3\xa4. De Gaulle muistutti my\xc3\xb6s siit\xc3\xa4, ett\xc3\xa4 neuvostoliittolainen satelliitti kiersi koko ajan, 18\xc2\xa0kertaa vuorokaudessa, Ranskan yl\xc3\xa4puolella, mist\xc3\xa4 saattoi arvata ett\xc3\xa4 kyseinen satelliitti oli mit\xc3\xa4 todenn\xc3\xa4k\xc3\xb6isimmin tiedusteluteht\xc3\xa4viss\xc3\xa4, mutta Ranska ei kuitenkaan vaatinut asiasta anteeksipyynt\xc3\xb6\xc3\xa4 Neuvostoliitolta._NEWLINE_Pariisin konferenssi p\xc3\xa4\xc3\xa4ttyi vain kyr\xc3\xa4ilyksi Yhdysvaltain ja Neuvostoliiton v\xc3\xa4lill\xc3\xa4, ja Hru\xc5\xa1t\xc5\xa1ov l\xc3\xa4hti kokouksesta kesken ja samalla h\xc3\xa4n loukkasi Eisenhoweria kutsumalla t\xc3\xa4t\xc3\xa4 pelk\xc3\xa4ksi kakkosmieheksi, shakkinappulaksi alaistensa k\xc3\xa4siss\xc3\xa4.\n_START_SECTION_\nPowersin oikeudenk\xc3\xa4ynti Moskovassa\n_START_PARAGRAPH_\nPowers oli ollut vangittuna Lubjankan vankilassa yli 3,5\xc2\xa0kuukautta, ja h\xc3\xa4nen vanhempansa ja puolisonsa olivat tulleet Moskovaan seuraamaan h\xc3\xa4nen oikeudenk\xc3\xa4ynti\xc3\xa4\xc3\xa4n. Powersin oikeudenk\xc3\xa4ynti alkoi 16. elokuuta 1960 Moskovan ammattiliittojen talossa, jossa oli 1930-luvulla Stalinin aikana j\xc3\xa4rjestetty n\xc3\xa4yt\xc3\xb6soikeudenk\xc3\xa4yntej\xc3\xa4. Powersia syytettiin rikollisesta vihamielisest\xc3\xa4 toiminnasta Neuvostoliiton kansaa vastaan._NEWLINE_Powersin oikeudenk\xc3\xa4ynti\xc3\xa4 oli katsomassa tuhatp\xc3\xa4inen yleis\xc3\xb6, jonka joukossa istui muun muassa Neuvostoliiton puolelle loikannut tunnettu brittivakooja Guy Burgess. Powers itse odotti saavansa kuolemantuomion vakoilusta. Oikeudessa Powers my\xc3\xb6nsi syyllisyytens\xc3\xa4 mutta syytt\xc3\xa4j\xc3\xa4 Roman Rudenko p\xc3\xa4\xc3\xa4tti kuitenkin jatkaa t\xc3\xa4m\xc3\xa4n hiillostamista kolmen p\xc3\xa4iv\xc3\xa4n ajan. Lopulta Powersin puolustusasianajaja Mihail I. Grinev suositteli kuolemantuomion v\xc3\xa4ltt\xc3\xa4miseksi, ett\xc3\xa4 Powersin olisi hyv\xc3\xa4 kertoa oikeudelle olevansa syv\xc3\xa4sti pahoillaan tapauksesta ja pyyt\xc3\xa4isi anteeksi, ett\xc3\xa4 h\xc3\xa4n oli ollut vakoilemassa  Neuvostoliittoa ja ylitt\xc3\xa4nyt maan ilmatilan laittomasti. Powers katui tekojaan oikeudessa ja sai kolmen vuoden vankeuden ja seitsem\xc3\xa4n vuoden pakkoty\xc3\xb6tuomion v\xc3\xa4ltt\xc3\xa4en n\xc3\xa4in kuolemantuomion.\n_START_SECTION_\nPowersin vapauttaminen\n_START_PARAGRAPH_\nHelmikuun 2. p\xc3\xa4iv\xc3\xa4\xc3\xa4n vuoteen 1962 menness\xc3\xa4 Powers oli istunut Lubjankan vankilassa 21 kuukautta ja rangaistusta olisi j\xc3\xa4ljell\xc3\xa4 viel\xc3\xa4 kahdeksan vuotta. Powersin is\xc3\xa4 oli vedonnut presidentti John F. Kennedyyn, jotta h\xc3\xa4nen poikansa vaihdettaisiin neuvostovakooja Rudolf Abeliin, jonka amerikkalaiset olivat vanginneet vuonna 1957 ja joka oli tuomittu vankeuteen 30 vuodeksi vakoilusta. Pitk\xc3\xa4llisten ja vaikeiden neuvotteluiden j\xc3\xa4lkeen Neuvostoliitto suostui vaihtamaan Powersin Abeliin, joka itsekin oli hyvin halukas palaamaan Neuvostoliittoon. Powers ja Abel tulivat saattajineen 10. helmikuuta 1962 Glienicken sillalle, joka ylitt\xc3\xa4\xc3\xa4 Haveljoen It\xc3\xa4- ja L\xc3\xa4nsi-Berliinin rajalla. CIA kuljetti Powersin Azoreiden saarille, jossa Powers vietti jonkin aikaa, kunnes h\xc3\xa4net 18. helmikuuta lenn\xc3\xa4tettiin kotiin Yhdysvaltoihin. Powers asui turvatalossa Ashfordin Farmsilla, l\xc3\xa4hell\xc3\xa4 Washingtonia, jossa h\xc3\xa4n totutteli normaalin arkiel\xc3\xa4m\xc3\xa4n rutiineihin ja mukavuuksiin.\n_START_SECTION_\nJ\xc3\xa4lkipyykki\n_START_PARAGRAPH_\nYhdysvaltain tiedotusv\xc3\xa4lineet suhtautuivat Powersin tapaukseen hyvin ristiriitaisesti. Herald Tribune kirjoitti Powersista jopa isolla otsikolla seuraavasti: Sankari vai s\xc3\xa4hl\xc3\xa4ri? Seuraavien kuukausien ajan Powers antoi haastatteluja tiedotusv\xc3\xa4lineiden edustajille. Powers kutsuttiin kuultavaksi Yhdysvaltain kongressin komiteaan, joka syytti Powersia salaisten laitteiden luovuttamisesta vihollisen k\xc3\xa4siin. Komitea kuitenkin vapautti Powersin, mutta h\xc3\xa4n ei en\xc3\xa4\xc3\xa4 palannut entiseen ty\xc3\xb6h\xc3\xb6ns\xc3\xa4 tiedustelulent\xc3\xa4j\xc3\xa4n\xc3\xa4, vaan meni koelent\xc3\xa4j\xc3\xa4ksi yksityiseen yritykseen. Elokuussa vuonna 1977 Powers kuoli ollessaan koelennolla ohjaamassa helikopteria, joka sy\xc3\xb6ksyi maahan. Vuonna 2000 Yhdysvaltain ilmavoimat my\xc3\xb6nsi Powersille postuumisti kaikkiaan kolme kunniamitalia.\n_START_SECTION_\nPopul\xc3\xa4\xc3\xa4rikulttuurissa\n_START_PARAGRAPH_\nSteven Spielbergin ohjaama elokuva Bridge of Spies, joka perustuu U-2-v\xc3\xa4likohtaukseen ja Powersin alasampumiseen, sai ensi-iltansa 16. lokakuuta 2015.'